MEGÁLLAPODÁS
KÖZÖS ÖNKORMÁNYZATI HIVATAL LÉTREHOZÁSÁRA ÉS FENNTARTÁSÁRA

1. ÁLTALÁNOS RENDELKEZÉSEK

Zalakaros Város Önkormányzatának Képviselő-testülete, 
(székhely: 8749 Zalakaros, Gyógyfürdő tér 1., képviseletében: Novák Ferenc polgármester) 
Zalamerenye Község Önkormányzat Képviselő-testülete, 
(székhely: 8747 Zalamerenye, Jókai út 2., képviseletében: Herodek Miklós József polgármester) 

a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 84-85. §-a alapján 2020. január 1-jei hatállyal határozatlan időtartamra fent kívánják tartani a Zalakarosi Közös Önkormányzati Hivatalt az alábbiak szerint.

1.1.  A közös önkormányzati hivatal hivatalos elnevezése 
A közös önkormányzati hivatal elnevezése: Zalakarosi Közös Önkormányzati Hivatal (továbbiakban: KÖH)

1.2. A közös önkormányzati hivatal székhelye és telephelyei
1.2.1. A közös önkormányzati hivatal székhelye: 8749 Zalakaros, Gyógyfürdő tér 1.
1.2.2. A közös önkormányzati hivatal telephelyei:
· Zalakarosi Közös Önkormányzati Hivatal 8749 Zalakaros, Zrínyi utca 2.
· Zalakarosi Közös Önkormányzati Hivatal Zalamerenyei Ügyfélszolgálati Irodája 8747 Zalamerenye Jókai út 2.

2. A MEGÁLLAPODÁS LÉTREHOZÁSÁNAK, MÓDOSÍTÁSÁNAK, MEGSZÜNTETÉSÉNEK MÓDJA 
2.1 	A megállapodás létrehozása:
2.1.1 A megállapodás létrehozásáról az érintett képviselő-testületek minősített szótöbbséggel hozott határozattal döntenek. A döntés az egyes képviselő-testületek át nem ruházható hatáskörébe tartozik. 
2.1.2 A megállapodás jövőbeli, további működtetéséről az általános önkormányzati választások napját követő hatvan napon belül állapodhatnak meg az érintett képviselő-testületek a 2.1.1 pont szerinti döntéssel. A hatékony együttműködés érdekében elvárt, hogy amennyiben a további működtetést a Képviselő-testületek folytatni kívánják, az erről szóló megerősítő döntést mielőbb közöljék a többi önkormányzattal, hogy a jogszabályban foglalt 60 napos határidőben a megállapodások megkötésre kerülhessenek.  
2.2 A megállapodás módosítása: 
2.2.1 A megállapodás módosítását kezdeményezheti a székhely önkormányzat, illetve bármely képviselő-testület a székhely önkormányzat írásbeli megkeresésével.
2.2.2 A székhely önkormányzat köteles a módosítási javaslatot 15 napon belül a résztvevő önkormányzatok felé továbbítani, amennyiben az jelen pontban foglaltaknak megfelel. A módosítási javaslat nem érintheti az 1.1, 1.2.1 pontokat, és nem célozhatja a KÖH megjelölt határidőn kívüli (2.3.1 pont) megszüntetését. A módosítási javaslatot az önkormányzatok legkésőbb 30 napon belül kötelesek érdemben megtárgyalni, és a döntés meghozataláról 15 napon belül kötelesek értesíteni a többi résztvevő önkormányzatot.
2.2.3	A megállapodás módosításának minősül a csatlakozás, amelyre azonban a vonatkozó jogszabályok értelmében csak az általános önkormányzati választások napját követő hatvan napon belül van lehetőség. A csatlakozási kérelmeket érdemben meg kell tárgyalnia minden résztvevő képviselő-testületnek olyan időpontban, hogy az az esetleges csatlakozást a jogszabályi határidőben lehetővé tegye. Csatlakozásra kizárólag akkor kerülhet sor, ha a jelen megállapodás emiatt szükséges módosítását valamennyi, a jelen megállapodást megkötő önkormányzat képviselő-testülete minősített többséggel elfogadta. 
2.2.4 A megállapodás módosításának minősülő felmondásra csak az általános önkormányzati választások napját követő hatvan napon belül van lehetőség. A felmondás egyoldalú írásbeli jognyilatkozat, melyhez nem szükséges a megállapodást megkötő többi önkormányzat hozzájárulása. A felmondás a döntésnek az érintett önkormányzatokkal történő közlést követő 15. napon hatályosul. A felmondásról szóló döntést legkésőbb az általános önkormányzati választások napját követő 40. napig kell közölni.

2.3 A megállapodás megszüntetése
2.3.1	A megállapodás megszüntetéséről közös megegyezéssel az érintett képviselő-testületek az általános önkormányzati választások napját követő hatvan napon belül állapodhatnak meg. Az ennek kezdeményezéséről szóló határozatban (illetőleg az annak mellékletét képező közös megegyezést rögzítő megállapodás-tervezetben) foglaltakat a megállapodást megkötő önkormányzatok képviselő-testületei a határozatról készült jegyzőkönyvi kivonat kézhezvételét követő tizenöt napon belül meg kell, hogy tárgyalják. 
2.3.2	Amennyiben a közös megegyezés nem jön létre, úgy a felmondás szabályai szerint kell eljárnia a megállapodást megszüntetni kívánó önkormányzatoknak.
2.3.3 	A megszüntető döntés meghozatalára egyebekben a 2.1.1 pontban meghatározott szabályok irányadók.

3. A KÖZÖS ÖNKORMÁNYZATI HIVATAL SZERVEZETI KÉRDÉSEI
3.1. A közös önkormányzati hivatal irányítása
3.1.1	A KÖH tekintetében az irányító szervet az államháztartásról szóló 2011. évi CXCV. törvény 9. §-a alapján megillető jogok és kötelezettségek Zalakaros Város Önkormányzat Képviselő-testületét illetik meg illetve terhelik – a 2. pont szerinti valamint az alábbi pontokban részletezett kiegészítésekkel.
3.1.2 A KÖH létszámát és szervezeti felépítését Zalakaros Város Önkormányzat Képviselő-testülete állapítja meg. 
3.1.3	A KÖH közvetlen irányítását Zalakaros város polgármestere látja el.
3.1.4   A KÖH Szervezeti és Működési Szabályzatát Zalakaros Város Önkormányzat Képviselő-testülete fogadja el, Zalamerenye és Zalaszabar Község Önkormányzat Képviselő-testülete előzetes véleményének kikérésével.
 
3.2. A közös önkormányzati hivatal vezetése:
3.2.1. A jegyző vezeti a Hivatalt. Az Mötv. 83§. c.) pontjában meghatározottak alapján az érintett képviselőtestületek nem állapítanak meg ezen szakaszban rögzítettektől eltérő szabályokat a jegyző kinevezésére vonatkozóan, így a jegyzőt Zalakaros Város polgármestere nevezi ki és gyakorolja felette a munkáltatói jogokat.
A jegyzőt az aljegyző helyettesíti és gyakorolja a kiadmányozás és kötelezettségvállalás jogát a jegyző által meghatározott rendben. Az aljegyző munkahelye a székhely szerint hivatal.
A jegyző vagy az aljegyző, kivételes esetben a jegyző megbízottja köteles mindegyik képviselő-testület ülésén részt venni és ott a szükséges tájékoztatást megadni. A jegyző évente beszámol minden képviselő-testületnek a KÖH munkájáról. 
A KÖH köztisztviselője kinevezéséhez, bérezéséhez, vezetői megbízásához, felmentéséhez a vezetői megbízás visszavonásához és jutalmazásához Zalakaros város polgármesterének egyetértése szükséges.


3.3. A közös önkormányzati hivatal működése
3.3.1. A jegyző vagy megbízottja köteles valamennyi önkormányzat képviselő-testületi ülésén részt venni és ott a szükséges tájékoztatást megadni.
A KÖH szociális igazgatási feladatokat ellátó ügyintézője minden héten hétfőn 13,00-15,00 óráig tart fogadóórát Zalamerenyén az ügyfélszolgálati irodában.
A jegyző, illetve a KÖH valamennyi önkormányzat vonatkozásában ellátja mindazokat a feladatokat és gyakorolja azokat a hatásköröket, amelyeket a Mötv., az egyes önkormányzatok szervezeti és működési szabályzatai, önkormányzati rendeletek előírnak.


4. A KÖZÖS ÖNKORMÁNYZATI HIVATAL KÖLTSÉGVETÉSE, A VAGYONNAL TÖRTÉNŐ RENDELKEZÉS

4.1. A közös önkormányzati hivatal költségvetése
4.1.1. A közös önkormányzati hivatal működési költségét az állam – az adott évi központi költségvetésről szóló törvényben meghatározott mértékben és a hivatal által ellátott feladatokkal arányban – finanszírozza, amelyet a székhelytelepülés részére folyósít.
4.1.2. A KÖH normatíván felüli költségeit Zalakaros Város Önkormányzata biztosítja.
4.1.3. A 4.1.2. pontra tekintettel a KÖH költségvetését és költségvetési beszámolóját Zalakaros Város Önkormányzat Képviselőtestülete hagyja jóvá, Zalamerenye Község Önkormányzat Képviselő-testületének tájékoztatásul meg kell küldeni a KÖH költségvetését és költségvetési beszámolóját.

4.2. Vagyonnal történő rendelkezés
4.2.1. Zalakaros Város Önkormányzata tulajdonát képezi a Zalakaros, Gyógyfürdő tér 1. szám alatt található épület, amely a KÖH székhelye, mellyel kapcsolatos karbantartás, felújítás, beruházás Zalakaros Város Önkormányzatát terheli.
4.2.2. Zalamerenye Község Önkormányzata tulajdonát képezi a Zalamerenye, Jókai u. 2. szám alatt található épület, amelyen belül működik a KÖH Zalamerenyei Ügyfélszolgálati Irodája, amellyel kapcsolatos karbantartás, felújítás, beruházás Zalamerenye Község Önkormányzatát terheli.

5. A KÖZÖS ÖNKORMÁNYZATI HIVATAL MUNKÁJÁNAK NYILVÁNOSSÁGA

5.1. A KÖH működtetése során biztosítani kell az önkormányzati és hivatali munka átláthatóságára, nyilvánosságára vonatkozó jogszabályi előírások betartását.
5.2 A közérdekű adatokon túli, nyilvánosságot igénylő, önkormányzati közérdekű információk, pályázatok és hirdetmények nyilvánosságra hozatala – az adott ügyben érintett képviselőtestület vagy polgármester döntésére- az érintett település honlapján, valamint érintettségtől függően a székhelytelepülésen és/vagy az ügyfélszolgálati irodában található hirdetőfelület útján történik. 

6. EGYÉB RENDELKEZÉSEK

6.1. Felek megállapodnak abban, hogy a megállapodásból adódó vagy azzal kapcsolatban felmerülő vitákat tárgyalások útján rendezik, amennyiben a tárgyalás eredménytelen, a jogvita elbírálására kikötik a Nagykanizsai Járásbíróság kizárólagos illetékességét. 
6.2. Jelen megállapodás valamennyi, a megállapodást megkötő önkormányzatának képviselő-testülete általi elfogadását és azok polgármestereinek aláírását követően, 2020. január 1. napján lép hatályba.
6.3. Jelen megállapodás aláírásával 2019. december 31-én hatályát veszti a közös önkormányzati hivatal létrehozására és fenntartására 2012. december 21-én aláírt megállapodás. 
6.4. A képviselő-testületek megállapodnak abban, hogy amennyiben a jelen megállapodás tartalmát érintő jogszabályok olyan érdemi változásokat tartalmaznak, melyek a KÖH jelenlegi szabályozás mentén való működőképességét, szabályosságát vagy méltányosságát megkérdőjelezik, akkor a felek a megállapodást haladéktalanul felülvizsgálják. 
6.5. Jelen megállapodást annak elolvasását, tartalmának megismerését és megértését követően az önkormányzatok képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyólag, saját kezű aláírással látják el.

Zalakaros 2019………………



                         Novák Ferenc               	Herodek Miklós József                           
                       Zalakaros Város                                 Zalamerenye Község                        
                         Polgármestere                                       Polgármestere                               



ZÁRADÉK:

Jelen Megállapodást  
Zalakaros Város Önkormányzatának Képviselő-testülete 		……/2019. (……...) 
Zalamerenye Község Önkormányzat Képviselő-testülete 		……/2019. (……...)
[bookmark: _GoBack]önkormányzati határozatával fogadta el.

A megállapodást a Képviselő-testületi döntések értelmében ellenjegyzem:


   	                                                                                     Szabóné dr. Csányi Marianna	
		jegyző	

